Þingræður haldnar á Alþingi Íslendinga

Steingrímur Aðalsteinsson Herra forseti. - Eftir ósk, sem fram kom á síðasta fundi við fyrri umr. þessa máls, hefur allshn. tekið till. til athugunar, þótt henni að vísu væri ekki formlega til hennar vísað. N. hefur þess vegna ekki gefið út nál., en leyft sér að leggja fram brtt. á þskj. 243. Við fyrri umr. var samþ. skrifl. brtt., er lögð var fram á síðustu stundu, og fannst allshn., að hún félli ekki alls kostar saman við nál., svo að vel færi. Þótti því nauðsynlegt, að tillgr. væri orðuð um á þann hátt, sem um getur á þskj. 243. Hins vegar taldi n. ekki rétt að fara efnislega út fyrir þann ramma, sem lagður hefur verið við fyrri umr. málsins, og telur, að með þessari umorðun sé það ekki gert, heldur væri aðeins í betra samræmi við þær samþykktir, er áður væri búið að gera, og þann höfuðtilgang till. að greiða fyrir því, að bætt verði úr þeim vandkvæðum, sem nú eru á læknisþjónustu í hinum dreifðu byggðum landsins. Í samræmi við þetta leyfir allshn. sér einnig að leggja til, að fyrirsögn till. verði stytt og verði eins og segir í 2. lið brtt.: „Tillaga til þingsályktunar um læknisþjónustu í sveitahéruðum.“ Allshn. telur betur fara á þessu en eins og fyrirsögnin er nú í till., þar sem tekin eru upp ákveðin verkefni, sem n. á að miða við. Við álítum, að þótt þau tvö verkefni, sem nefnd eru, séu í rauninni aðalverkefnin, sem þessi n. eigi að leysa af höndum, sé þó ekki rétt að binda hendur n. þannig með þessari fyrirsögn, að hún geti ekki talið sig hafa frjálsar hendur um að gera víðtækar athuganir og till., sem þó væru bundnar við höfuðmarkmið till. Skriflega brtt., sem hv.þm. Borgf. lagði fram hér við fyrri umr. og var samþ., hefur allshn. einnig fellt inn í niðurlag fyrri málsl. tillgr., þótt tilætlun Alþ. virtist líka vera, að n. hefði leyfi til þess að gera þessar víðtæku athuganir og breyt., sem að vissu leyti gætu verið um að breyta læknamálunum, en gætu þó ekki orðið víðtækari en svo, að þær væru bundnar við höfuðtakmark till., sem sé að bæta úr skortinum, sem nú er á læknaþjónustu í hinum afskekktu héruðum landsins. Allshn. væntir því þess, að enginn ágreiningur verði um þessa brtt., sem n. nú flytur, þótt þessi umorðun sé nú gerð á till., þar sem við höfum haldið okkur við hinn efnislega ramma hennar. Við teljum, að þannig sé þeim höfuðtilgangi náð, sem samkvæmt fyrri umr. vakti fyrir Alþ. um úrbætur á þessum málum, og vona ég því fyrir hönd n., að brtt. verði samþ. í því formi, sem lagt er til.

Sigurður E. Hlíðar Herra forseti. - Eins og brtt.allshn. ber með sér, er hér ekki um stórvægilegar breyt. að ræða. Frsm. n. kom að vísu inn á þær breyt., sem n. hefur gert á þessari fyrirsögn, en ég fyrir mitt leyti get ekki fellt mig við hana eins og hún er. Ég skal þó játa, að fyrirsögnin var nokkuð löng og kannske ekki alveg rétt eins og hún var áður, eftir að þessar breyt. voru samþ., en hins vegar er nú um of dregið úr fyrirsögninni. Samkv. brtt.n. á fyrirsögnin aðeins að vera: „Till. til þál. um læknisþjónustu í sveitahéruðum“, - en tilætlunin er meiri en þetta. Áður var höfuðtilgangurinn að athuga breyt. á skipun læknishéraða, enda var n. upprunalega hugsuð til þess að athuga einmitt læknaskipunina. Síðan kom þessi till. í gær um að reyna að bæta úr hinni miklu þörf á læknisþjónustu í sveitum. Þetta hvort tveggja á n. að athuga, og þess vegna finnst mér eðlilegt, að till. kveði aðeins á um læknisþjónustu í sveitahéruðum. Ég vildi því aðeins benda á þetta og spyrja hæstv. forseta, hvort ekki væri hægt að koma með munnlega eða skriflega brtt. um að sleppa orðunum „í sveitahéruðum“. Þar með er n. ætlað að athuga læknaskipunina og um leið það verkefni að auka læknaþjónustu í sveitum.

Forseti (GSv): Ég vil benda á það, ef á að breyta fyrirsögninni, að hægt er að sameinast um þetta og láta fyrirsögnina kveða á um skipun læknishéraða og læknisþjónustu í sveitahéruðum.

Steingrímur Aðalsteinsson Herra forseti. - Mér skildist fyrst á hv.þm. Ak., þegar hann var að tala um þá brtt.n. að stytta fyrirsögn till., að með því fyndist honum verið að rýmka verkefni n. þeirrar, sem kjósa á samkv. till. Ég taldi þess vegna ástæðu til að benda á, að það er ekki ætlun allshn., vegna þess að í sjálfri tillgr. er kveðið á um þau verkefni, sem ætlazt er til, að sú n., er kjósa á, leysi af hendi. Allshn. fannst því ekki ástæða til að taka upp alla gr. í sjálfa fyrirsögn till. Hv. þm. Ak. lýsti yfir því í lok ræðu sinnar, að hann gæti sætt sig við að hafa fyrirsögnina miklu styttri en hún var áður og vildi jafnvel stytta hana enn meir, svo að það virðist þá ekki skoðun hans að taka sjálfa tillgr. inn í fyrirsögnina. Þetta er því alveg hið sama og vakir fyrir allshn., og ég geri ráð fyrir því persónulega, að allir nm. muni geta fallizt á uppástungu hæstv. forseta um að taka inn í fyrirsögnina: skipun læknishéraða. Ef allir hv.þm. gætu síðan sameinað sig um þetta, held ég, að málið sé leyst, og því engin ástæða til þess að deila um það frekar. Ég fyrir mitt leyti get vel fallizt á þessa lausn.

Forsrh. (Björn Þórðarson) Herra forseti. - Þess þótti ekki þörf að láta till. þessari fylgja sérstaka grg.Alþ. verður kvatt saman ekki síðar en 10. júní til þess að fara með og leiða til lykta ákveðin störf, sem nú hafa verið hafin. Í till. segir, að Alþ. verði kvatt saman aftur eigi síðar en 10. júní n.k. Ef stj. telur brýna nauðsyn til bera að kveðja Alþ. saman fyrr, sem getur borið til, verður það gert. Annars þykir mér ekki þörf að fara fleiri orðum um málið.